Index - Tech - Egyelőre bukás a Wii U
2013.02.15. 13:46
Egész jól fogyott a Wii U
De nem annyira jól, mint hat évvel ezelőtt elődje.
Tovább csökkennek a Wii U eladásai, a kereskedőktől kapott legfrissebb eladási adatok szerint Japánban jóval százezer alatt van az eladott darabok száma. A Nintendo már korábban módosította erre az évre tervezett nyereségét, miután látta, hogy nem fogy úgy az új játékkonzol, mint várták volna.
A cég a karácsonyi szezonban 460 ezer darabot adott el, már ez is kevesebb volt a tervezettnél. Még az eredeti Wii-ből is többet adtak el a piacra dobása utáni egy hónapban. Ráadásul a Wii U nem hiánycikk, sokkal több helyen lehet megvásárolni, mint a Wii, amely hónapokig nem volt kapható 2006-ban.
A Gamasutra szerint januárban 45-59 ezer közötti konzolt adtak el. Egyelőre még korai lenne ebből messzemenő következtetéseket levonni, de azt azért meg kell jegyezni, hogy az Xboxból és a PlayStation 3-ból még soha nem fogyott ilyen kevés, mint a vadonatúj Wii U-ból.
A Nintendo egyelőre nem pánikol, azt remélik, hogy megugranak az eladások a Super Mario, Zelda és Mario Kart játékok megjelenésével.